Pasient stjal ambulanse fra legevakten
En kvinnelig pasient ved legevakten stakk av med ambulansen like etter klokken 17 torsdag ettermiddag. Få minutter senere meldte politiet at de hadde fått kontroll over både kvinnen og ambulansen. Da hadde alle tilgjengelige patruljer i Oslo sentrum blitt satt inn i letingen. - Vi har GPS på bilene og kunne dermed få ambulansens posisjon hele veien. Den ble raskt fanget opp av en patrulje som lå bak den og stoppet den på Sonia Henies plass, sier operasjonsleder Marianne Grinaker til VG. Hun opplyser at de ikke vet om nøklene stod i ambulansen eller hva som skjedde i forkant av tyveriet. - Jeg så at det kom en ambulanse i stort fart uten at den hadde skrudd på blålysene. To vektere løp etter bilen i forsøk på å stoppe den. Det virket som de kastet noe etter den, sier Patrick Karlsen, som ble vitne til opptrinnet. Ingen ble skadet i opptrinnet, men kvinnen i 30-årene ble tatt med tilbake til legevakten for en legekonsultasjon. Ambulansen fikk mindre skader under kjøreturen. - Hvor ofte opplever dere at en ambulanse blir stjålet? - Det skjer fra tid til en annen, men ikke veldig ofte, sier Grinaker.
Alle politipatruljer i Oslo sentrum ble mobilisert i jakten på den stjålne ambulansen.